РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/74-25

3. јун 2025. године

Б е о г р а д

ЗАПИСНИК

СА 33. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-  
ИМУНИТЕТСКА ПИТАЊА, ОДРЖАНЕ 3. ЈУНА 2025. ГОДИНЕ

Седница је почела у 11,00 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Игор Д. Јакшић, Оља Петровић, Дане Станојчић, Александар Југовић, Горан Милић, Стефан Китановић, Ђорђе Комленски, Бранимир Јовановић, Бранко Лукић и Стефан Јањић.

Седници нису присуствовали чланови Одбора; Милољуб Албијанић, Снежана Пауновић, Мирослав Алексић, Драгана Ракић и Војислав Михаиловић.

Седници је присуствовао и Марко Милошевић, заменик члана Снежане Пауновић.

Јелена Милошевић, члан Одбора, приступила је седници приликом разматрања Друге тачки дневног реда.

На предлог председника, Одбор је већином гласова утврдио следећи

Д н е в н и р е д:

- усвајање записника са 30, 31. и 32. седнице Одбора -

1. Разматрање оставки које су на функцију народног посланика поднели Александар Антић (01 број: 118-731/25 од 17. априла 2025. године) и проф. др Александра Павловић Марковић (01 број:118-732/25 од 17. априла 2025. године);

2. Разматрање захтева Сање Ћаловић, народног посланика, за остваривање права на исплату месечне накнаде на име закупа стана у Београду и накнаде за одвојени живот од породице (21 број: 120-787/25 од 24. априла 2025. године).

\*\*\*

Пре преласка на рад по утврђеном дневном реду Одбор је једногласно, без примедаба, усвојио записник са 30, 31. и 32. седнице Одбора.

Прва тачка дневног реда: Разматрање оставки које су на функцију народног посланика поднели Александар Антић и проф. др Александра Павловић Марковић

Председник Одбора је обавестио присутне да су оставке које су на функцију народног посланика поднели Александар Антић и проф. др Александра Павловић Марковић оверене у складу са законом којим се уређује оверавање потписа и у законском року предате на писарницу Народне скупштине.

Дискусије није било.

Одбор је на предлог председника, једногласно усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставки народних посланика Александра Антића и проф. др Александре Павловић Марковић, изабраних са Изборне листе „ИВИЦА ДАЧИЋ - ПРЕМИЈЕР СРБИЈЕ“, наступио случај из члана 131. став 2. тачка 6) Закона о избору народних посланика, у коме се подношење оставке наводи као један од разлога за престанак мандата народном посланику пре него што се потврде мандати за две трећине народних посланика из наредног сазива Народне скупштине.

Мандат народног посланика престаје даном подношења оставке, у складу са чланом 132. став 5. Закона о избору народних посланика, те Одбор предлаже да Народна скупштина, у смислу члана 133. истог закона, констатује да је именованим престао мандат народног посланика.

Попуњавање упражњених посланичких места извршиће се додељивањем мандата другим кандидатима у складу са чл. 134. и 135. Закона.

За известиоца Одбора на седници Народне скупштине одређен је Миленко Јованов, председник Одбора.

**Друга тачка дневног реда:** Разматрање захтева Сање Ћаловић, народног посланика, за остваривање права на исплату месечне накнаде на име закупа стана у Београду и накнаде за одвојени живот од породице

Председник Одбора је информисао присутне да је Сања Ћаловић, народни посланик са пребивалиштем у Чачку, поднела захтев за закуп стана у Београду и накнаде за одвојени живот од породице, као и да је документација коју је приложила уз захтев уредна.

Дискусије није било.

Одбор је на предлог председника, једногласно прихватио захтев народног посланика Сање Ћаловић и донео Решење о остваривању права на исплату месечне накнаде на име закупа стана у Београду и Решење о остваривање права на накнаду за одвојени живот од породице, почев од 24. априла 2025. године.

С обзиром на то да гласање Ђорђа Комленског, члана Одбора, није било могуће употребом система е-парламента, народни посланик је гласао „ЗА“ подизањем руке.

\*\*\*

Седница је завршена у 11,10 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Миленко Јованов